Girardus de Sinemuro dedit Domino Deo et beatae Mariae et beatis apostolis Petro et Paulo et Marciniacensi coenobio, ubi ancillae Dei degunt, pro uxore sua Elion et filia quae ibi ad serviendum Deo monachalem susceperunt habitum, terram de Bussetgio cunctaque adjacentia, videlicet terram cultam et incultam, prata et nemora, quidquid ipse ibi habebat, vel alii per ipsum possidebant. Facta est haec solemnis donatio in manu Archimbaldi prioris ab eodem Gerardo et filiis suis Gerardo et Bernardo in claustro Marciniacensi sub confirmatione et testimonio bonorum virorum, scilicet: S. Girardi de Barga; S. Gaufredi Flocelli; S. Hugonis del Vineali; S. Gaufredi de Exertinis; S. Artaldi de Curbiniaco. Laudaverunt quoque hoc donum mulieres cum filiis et cum consanguineis qui hanc terram jure haereditatis possidebant, accepto ab eodem Gerardo competenti pretio; aliter enim gratum non habemus hoc donum; mulieres, videlicet uxor Galterii et uxor Bernardi et uxor Calvini, laudaverunt hoc in locutorio Marciniacensi coram senioribus et dominabus. Testes fuerunt: Gerardus de Sinemuro, Gaufredus Flocelli, Willelmus de Vindiciaco, Ildinus Rainardus, Seniorius, Benedictus coquus. Filii et filiae mulierum supradictarum laudaverunt hoc, alii apud Marciniacum, quidam apud Balgiacum, coram Bernardo cellerario, Ildino Raynard, Hugone Troff, Barnabe Gabelino, Bertet; Robertus et Stephanus filii Joannis de Monte Isnart laudaverunt hoc: testis est Ilio de Cavanizet. Bernardus Meschinus, Petrus de Savengo, Joannes Babil, Willelmus de Vindiciaco pater et filius, omnes propinqui, bono animo laudaverunt hoc donum, adhibitis testibus supradictis.